આમાં શુક-રંભા સંવાદ છે એ તમે જાણો છો. પુરાણોમાં ઋષિ બહુ તપ કરતા હોય છે, એનાથી ઈન્દ્રનું સિંહાસન ડોલવા માંડે… એવું બધું પુરાણોમાં આવે છે. પછી ઈન્દ્ર કોઈ અપ્સરાને મોકલે અને અપ્સરા એ ઋષિ આગળ નાચતી-ગાતી હોય એવું ફિલ્મોમાં દેખાડે છે. આપણે જો કે એ સાથે કોઈ લેવા દેવા નથી. આપણે ક્યાં ઋષિ છીએ અને આપણી આગળ ક્યાં કોઈ નાચવા-ગાવાનું છે !! એમાં થાય એવું કે એ જમાનામાં ઋષિઓ પાંચ-છ હજાર વર્ષથી ઓછું તપ તો કરતાં નહોતાં. એટલે શરીરે સાવ ગળી ગયા હોય ! એની સામે અપ્સરા નાચે.., આ તો અપ્સરાનાય ભોગ લાગ્યા ને ! આ તો પેલા ટૂચકા જેવી વાત થઈ કે ગુરુ તપ કરીને સ્વર્ગે ગયા અને એના શિષ્યને ખબર પડી કે ગુરુ તો અપ્સરા જોડે વિહાર કરે છે. શિષ્યે મરણબાદ સ્વર્ગે જઈને ગુરુને કહ્યું કે તમારે તો જલસા છે… ત્યારે ગુરુએ કહ્યું કે આમાં મારે કંઈ જલસા નથી, આ તો અપ્સરાને સજા મળી છે ! ઓશો રજનીશે આવું દષ્ટાંત કહેલું. મારો કહેવાનો અર્થ એ છે કે પુરાણોમાં અપ્સરાઓ આવીને તપોભંગ કરતી હતી એના કરતાં આનો માહોલ સાવ જુદો છે. આમાં તો કોઈ ઋષિ વૃદ્ધ થયેલો નથી. આમાં તો યુવાન શુકદેવ છે. રંભા પહેલીવાર ખુશ થઈ હશે કે કોઈ યોગ્ય યોગી મળ્યો !